b'\n_START_ARTICLE_\nOksasilppuri\n_START_PARAGRAPH_\nOksasilppuri on moottorik\xc3\xa4ytt\xc3\xb6inen ty\xc3\xb6kalu, joka murskaa puiden ja pensaiden oksia hakkeeksi tai pieneksi silpuksi. Monissa oksasilppureissa on automaattinen oksien sis\xc3\xa4\xc3\xa4nveto ja pakki, joka ty\xc3\xb6nt\xc3\xa4\xc3\xa4 tarvittaessa liian paksut oksat pois. Oksasilppureita on saatavilla s\xc3\xa4hk\xc3\xb6- tai polttomoottorisina ja ne voivat olla rouhivaa tai leikkaavaa tyyppi\xc3\xa4. Niiden tyypillinen k\xc3\xa4ytt\xc3\xb6ymp\xc3\xa4rist\xc3\xb6 on kotipuutarha. S\xc3\xa4hk\xc3\xb6k\xc3\xa4ytt\xc3\xb6iset mallit ovat kotipuutarhoissa suositumpia kuin j\xc3\xa4re\xc3\xa4mm\xc3\xa4t polttomoottoriset. Oksasilppurin tuottamaa silppua voidaan k\xc3\xa4ytt\xc3\xa4\xc3\xa4 esimerkiksi komposteissa.'